ലാഭമെടുപ്പില് തളര്ന്ന് ഓഹരി അവലോകനംസോണിയ ഭാനു ഇന്ത്യന് ഓഹരി ഇന്ഡക്സുകള് ദീപാവലിവേളയിലെ വെടിക്കെട്ടിന് ഒരുങ്ങുകയാണോ ? ആ നിറപ്പകിട്ടാര്ന്ന കാഴ്ചയ്ക്ക് അവസരം ലഭിക്കുമെന്ന പ്രതീക്ഷയിലാണ് പ്രദേശികനിക്ഷേപകര്. വാരാരംഭത്തില് റിക്കാര്ഡ് പ്രകടനം കാഴ്ചവച്ച ബോംബെ സെന്സെക്സും നിഫ്റ്റിയും പിന്നീട് ലാഭമെടുപ്പില് തളര്ന്നതോടെ ബിഎസ്ഇ 484 പോയിന്റും നിഫ്റ്റി 223 പോയിന്റും നഷ്ടത്തിലാണ്. കഴിഞ്ഞവാരംവ്യക്തമാക്കിയതു ശരിവച്ചുകൊണ്ട് ബാങ്ക് നിഫ്റ്റി വന് കുതിപ്പ് കാഴ്ചവച്ച് 40,000 പോയിന്റിനു മുകളില് ഇടംപിടിച്ചു. ചരിത്രത്തിലെ ഏറ്റവും ഉയര്ന്ന നിലവാരമായ 18,604വരെ സഞ്ചരിച്ച ആത്മവിശ്വാസത്തിലാണ് നിഫ്റ്റിയെങ്കിലും റിക്കാര്ഡ് തിളക്കത്തിനിടയില് ആഭ്യന്തര വിദേശ ധനകാര്യസ്ഥാപനങ്ങള് സംഘടിതരായി വില്പ്പനയ്ക്ക് ഇറങ്ങിയതു സൂചികയെപിടിച്ചുലച്ചു. ഈവാരം വീണ്ടും തിരുത്തലിനു മുതിരാനുള്ള സാധ്യതകള് തള്ളിക്കളയാനാവില്ലെങ്കിലും താഴ്ന്ന റേഞ്ചില് പുതിയനിക്ഷേപത്തിന് അവസരം കണ്ടെത്താനാവും. വിദേശഫണ്ടുകള് കഴിഞ്ഞ ദിവസങ്ങളില് ഓഹരി വില്പ്പനയ്ക്ക് മത്സരിച്ചു. തിങ്കളാഴ്ച അവര് 512 കോടി രൂപയുടെ ഓഹരികള് വാങ്ങിയെങ്കിലും പിന്നീട് നാലു ദിവസങ്ങളിലും അവര് വില്പ്പനക്കാരായി മാറി. മൊത്തം 7866 കോടി രൂപ വിലമതിക്കുന്ന ഓഹരികള് വിറ്റു. അതേസമയം, ആഭ്യന്തര ഫണ്ടുകള് 5963 കോടി രൂപയുടെ വില്പ്പനയും 1458 കോടി രൂപയുടെ നിക്ഷേപവും നടത്തി. ഈ വാരം വിദേശ ഓപ്പറേറ്റര്മാര് വില്പ്പനക്കാരായി തുടര്ന്നാല് സൂചികയിലെ ചാഞ്ചാട്ടം ശക്തമാകും. നിഫ്റ്റി സൂചിക മുന് വാരത്തിലെ 18,338ല്നിന്നു സര്വകാല റിക്കാര്ഡായ 18,604വരെ കുതിച്ചതിനിടയില് ഫണ്ടുകള് മുന്നിര ഓഹരികളില് ലാഭമെടുപ്പിനു മത്സരിച്ചു. ഇതോടെ സൂചിക 18,043 ലേക്കു തളര്ന്നെങ്കിലും വ്യാപാരാന്ത്യം അല്പ്പം ഉയര്ന്ന് 18,114 പോയിന്റിലാണ്. മുന്വാരം സൂചിപ്പിച്ച 18,033ലെ സപ്പോര്ട്ട് തകര്ച്ചയ്ക്കിടയില് വിപണിക്ക് താങ്ങുപകര്ന്നതു താഴ്ന്ന റേഞ്ചില് പുതിയ വാങ്ങലുകള്ക്ക് ഓപ്പറേറ്റര്മാരെ പ്രേരിപ്പിച്ചു. വിപണിയുടെ സാങ്കേതിക ചലനങ്ങള് വിലയിരുത്തിയാല് ഈ വാരം 17,904 നിര്ണായകമാവും. ഈ സപ്പോര്ട്ട് നിലനിര്ത്തുന്നതില് നിഫ്റ്റി കൈവരിക്കുന്ന വിജയത്തെ ആസ്പദമാക്കിയാവും ഇനിയുള്ള ഓരോ കുതിപ്പും. നിലവില് സൂചികയ്ക്ക് 18,464ലേക്കും 18,813ലേക്കും കുതിക്കാനുള്ള കരുത്തുണ്ട്. എന്നാല്, ആദ്യസപ്പോര്ട്ട് കൈമോശം വന്നാല് 17,700 റേഞ്ചിലേക്ക് സാങ്കേതിക പരീക്ഷണങ്ങള് നടത്താം. ഡെയ്ലി ചാര്ട്ടില് സൂപ്പര് ട്രന്ഡ് , പാരാബോളിക്ക് എസ്എആര് എന്നിവബുള്ളിഷാണ്. ഫാസ്റ്റ് സ്റ്റോക്കാസ്റ്റിക്ക്, സ്ലോ സ്റ്റോക്കാസ്റ്റിക്ക് എന്നിവ ന്യുട്രല് റേഞ്ചിലേക്കു നീങ്ങിയപ്പോള് സ്റ്റോക്കാസ്റ്റിക്ക് ആര്എസ്ഐ ഓവര് സോള്ഡായി. ബോംബെ സെന്സെക്സ് 61,305 പോയിന്റില്നിന്ന് എക്കാലത്തെയും ഉയര്ന്ന നിലവാരമായ 62,251 വരെയെത്തി കരുത്ത് പ്രദര്ശിപ്പിച്ചു. ഈ അവസരത്തിലെ പ്രോഫിറ്റ് ബുക്കിങില് സൂചിക 60,641 ലേക്ക് തളര്ന്നെങ്കിലും ക്ലോസിംഗില് 60,821 പോയിന്റിലാണ്. ഈ വാരം സെന്സെക്സിന് 61,830ല് ആദ്യ പ്രതിരോധമുണ്ട്. 60,226ലെ സപ്പോര്ട്ട് നഷ്ടപ്പെടുന്ന സാഹചര്യം ഒഴിവാക്കാനായാല് 62,839വരെ ഉയരാനാവും.ദീപാവലി മുഹൂര്ത്ത വ്യാപാരത്തില് ബുള്ളിഷായി നീങ്ങാനുള്ള തയാറെടുപ്പിലാണു വിപണി.ഫോറെക്സ് മാര്ക്കറ്റില് രൂപ 75.03ല്നിന്നു വാരാരംഭത്തില് 75.14ലേക്ക് ദുര്ബലമായെങ്കിലും പിന്നീട് വിനിമയ മൂല്യം 74.99ലേക്കു ശക്തിപ്രാപിച്ചു. രൂപ ഈവാരം 74.3375.64 റേഞ്ചില് നീങ്ങാം. രാജ്യാന്തരമാര്ക്കറ്റില് ക്രൂഡ്ഓയില് വില വീണ്ടും മുന്നേറി. ബാരലിന് 84 ഡോളറില്നിന്ന് എണ്ണവില 86 ഡോളറായി.